‘ના ક્યારેય નહી… ઉપરથી અંબર અવારનવાર એને તારા વિષે વાતો કરતો રેહતો, કે ‘મારી ધરા આવી છે, મારી ધરા તેવી છે… ધરા અહીં હોત તો આમ કરતા… ધરાને આ પસંદ છે… ધરાને આવું સહેજ પણ નથી ગમતું, વગેરે વગેરે…,’ એ દર ક્ષણે ઈરાને તારા પ્રત્યે માન થતું… કે ધરા અંબરથી આટલી દુર હોવા છતાં, હર ક્ષણે તેની સાથે રહે છે ! એ દ્રઢપણે માનતી કે તે જે કર્યું છે એ કરવું કોઈ સામાન્ય સ્ત્રીનું ગજવું હોઈ જ ન શકે. એ તને ‘તેના સમય પહેલા જન્મેલી સ્ત્રી’ તરીકે લેખાવતી, અને તને એક સ્ત્રી તરીકે પોતાનો આદર્શ માનતી ! એણે તો અંબરને તારી સાથે મળાવવા સુદ્ધાંની વાત કરી હતી. પણ ધરા તું જ વિચાર અંબર તને એની સાથે શું કહી મળાવતો…? શું એમ કહેતો કે, ‘ધરા આને મળ…? આ છે તારા અંબરનો નામ વગર નો સંબંધ…! અંબર પાસે ફક્ત તારી સાથે વિતાવેલી ક્ષણોની વાતો સિવાય ઈરાને કહેવા, બતાવવા માટે કઈ જ નહોતું. ધરા તું એના મનમાં રહેલ એક કાલ્પનિક આદર્શ પાત્ર છે, જે એના મનમાં તો છે, પણ તેનો આકાર, દેખાવથી અજાણ છે…!’